Upravené na základe aktualizovaného usmernenia pre pracovníkov pracujúcich v zdravotníctve na používanie osobných ochranných pracovných prostriedkov pri starostlivosti o osoby so suspektným alebo potvrdeným COVID-19. [07.04.2020, MZ SR]

Hoci OOPP sú najviac viditeľné, v hierarchii kontrolných opatrení predstavujú posledný stupeň a v rámci primárnej prevencie sa používa vždy spolu s ďalšími režimovými a bariérovými opatreniami. Používanie vhodných OOPP vytvára fyzické bariéry medzi personálom a prameňom nákazy s cieľom minimalizovať expozíciu a predísť prenosu a ďalšiemu šíreniu nákazy. Stupeň OOPP sa týka dostupnosti, podpory a správneho používania fyzických bariér medzi zamestnancom a infekčným agens alebo infikovaným zdrojom, aby sa minimalizovala expozícia a predišlo sa prenosu.

Príkladmi OOPP sú rukavice, plášte, ochrana tváre (vrátane rúšok) a/alebo ochrana očí (vrátane ochranných okuliarov, tvárových štítov).

Dôležitou úlohou zariadenia je zabezpečiť, aby zamestnanci mali dostatok vhodných OOPP na konkrétny výkon a aby boli teoreticky a prakticky zaškolení k tomu, ako si vybrať vhodné pomôcky, správne ich používať a likvidovať tak, aby sa zabránilo expozícii infekciou.

Tieto odporúčania informujú o minimálnych požiadavkách na osobné ochranné pomôcky (OOPP), avšak, pracovníci majú dodržiavať pravidlá používania osobných ochranných pomôcok pri prevencii a kontrole infekcií, dané vlastnou inštitúciou alebo organizáciou. Zdravotnícki pracovníci musia pri stretnutí s pacientom zabezpečiť posúdenie rizika na konkrétnom mieste starostlivosti. Pri každom stretnutí s pacientom v každom prostredí treba dodržiavať hygienu rúk.

Zdravotné výkony ku ktorým môže dôjsť aj v sociálnych službách (na príklad pri vytvorení karanténnych miest) a pri ktorých sa uvoľňujú kvapôčky/aerosól:

* Kardio-pulmonálna resuscitácia
* Otvorené odsávanie
* Bronchoskopia (diagnostická alebo terapeutická)
* Indukcia spúta (diagnostická alebo terapeutická)
* Neinvazívna pľúcna ventilácia PPV (positive pressure ventilation) pre akútne respiračné zlyhávanie (CPAP, BiPAP3\_5).
* Vysokoprietoková kyslíková terapia.
* Iné endoskopické výkony (diagnostická a terapeutická endoskopia hornej časti GIT)

|  |  |  |
| --- | --- | --- |
| **OSOBA** | **AKTIVITA** | **DRUH OOPP ALEBO OAPTRENIA** |
| Zdravotnícky pracovník | Poskytovanie zdravotnej starostlivosti klientom so suspektným alebo potvrdeným COVID-19, vrátane odberu nazofaryngeálnych a orofaryngeálnych sterov. | **Bezpečnostné opatrenia proti kontaktnému a kvapôčkovému prenosu, ktoré zahŕňajú aj:**   * Chirurgické / ochranné rúško * Ochranný plášť (kombinéza) * Ochranné rukavice * Ochrana očí (okuliare / štít) * Dezinfekcia rúk |
| Poskytovanie CPAP a/alebo otvorené odsávanie rezidentom so suspektným alebo potvrdeným COVID-19. | * Bezpečnostné opatrenia proti kontaktnému a kvapôčkovému prenosu s použitím respirátora FFP2 pri poskytovaní CPAP * Ochranný plášť (kombinéza) * Ochranné rukavice * Ochrana očí (okuliare / štít) * Dezinfekcia rúk * Realizuje v jednoposteľovej izbe so zatvorenými dverami * Počet ľudí v miestnosti počas zákroku treba obmedziť na minimum |
| Ostatný personál | Pri vstupe do izby rezidenta so suspektným alebo potvrdeným COVID-19. | **Bezpečnostné opatrenia proti kontaktnému a kvapôčkovému prenosu, ktoré zahŕňajú aj:**   * Chirurgické / ochranné rúško * Ochranné rukavice * Ochranný plášť (kombinéza) * Ochrana očí (okuliare / štít) * Dezinfekcia rúk |
| Návštevy | Pri vstupe do izby rezidenta so suspektným alebo potvrdeným COVID-19. **Návštevy obmedzené na minimum!** | **Bezpečnostné opatrenia proti kontaktnému a kvapôčkovému prenosu, ktoré zahŕňajú aj:**   * Chirurgické / ochranné rúško * Ochranný plášť * Ochranné rukavice * Ochrana očí (okuliare / štít) * Dezinfekcia rúk |
| Administratívne priestory | Administratívne činnosti, ktoré nezahŕňajú kontakt s rezidentmi so suspektným alebo potvrdeným COVID-19. | Postupy vyplývajúce z Nariadenia vlády SR:   * Ochranné rúško * Dezinfekcia rúk * Dezinfekcia priestoru a náradia |
| Pacienti so suspektným alebo potvrdeným Covid-19 | Každá aktivita. | * Poskytnúť chirurgické / ochranné rúško ak ho pacient toleruje * Dezinfekcia rúk * Kompletné dodržiavanie hygieny |

**FAKTY O TVÁROVOM RÚŠKU Z LÁTKY**

1. Ideálnym materiálom na výrobu tvárového rúška je bavlna alebo husto tkaná látka.
2. Čas nosenia je 1 – 2 hodiny. Ak ideme medzi ľudí na dlhší čas, je potrebné si rúško obmieňať. S dlhšou dobou nosenia sa účinnosť tvárového rúška znižuje!
3. Tvárové rúško z látky je po použití potrebné vyprať v práčke na 60 oC s bežne dostupnými pracími prostriedkami, prípadne ho vyvariť vo vode (100 oC) po dobu 5 minút.
4. Po usušení je potrebné tvárové rúško z látky vyžehliť z oboch strán suchým teplom. Pri žehlení nepoužívať paru!

* Pred použitím rúška je potrebné si očistiť ruky dezinfekčným prostriedkom alebo vodou a mydlom.
* Rúško sa nasadzuje tak, aby zakrývalo ústa a nos. Je potrebné dbať na to, aby medzi rúškom a tvárou neboli medzery.
* Počas používania rúška sa ho nedotýkame. Ak sme sa ho dotkli, je potrebné si vydezinfikovať alebo umyť ruky.
* Ak je tvárové rúško poškodené, špinavé alebo vlhké, je potrebné ho vymeniť za nové. Jednorazové rúška nie sú určené na opakované používanie!
* Tvárové rúško sa odstraňuje tak, že sa chytí v zadnej časti (odviažu sa šnúrky, alebo sa uchopia gumičky, ktoré rúško fixujú za ušami. Nikdy ho nechytáme na prednej strane!
* Použité rúško sa vyhodí do nádoby, ktorá je uzavretá.
* Ruky je potrebné si umyť mydlom a vodou alebo vydezinfikovať alkoholovým dezinfekčným prostriedkom.
* Vhodnou dezinfekciou na ruky je alkoholický dezinfekčný prostriedok vo forme gélu alebo roztoku.

Zdroj: World Health Organization a Úrad verejného zdravotníctva SR.